โกงบัตรเครดิต
โดย...ชัตน์วรี
7 พ.ค. 2558

โดย...ชัตน์วรี
เตือนกันมาหลายครั้งแล้ว ผู้ที่ใช้บัตรเครดิตและบัตรเดบิตให้ระวังถูกแก๊งมิจฉาชีพเอาไปรูดซื้อของออนไลน์โดยไม่รู้ตัว ทั้งที่บัตรก็ยังอยู่กับตัว มีทั้งที่เป็นข่าวและเป็นเรื่องฮอตในโลกออนไลน์
มิฉาชีพพวกนี้จะคัดลอกหรือแอบถ่ายข้อมูลเลขบนบัตรเครดิต 16 หลัก ซึ่งมีครบทั้งชื่อ สกุล วันหมดอายุบัตร เลข Security Code (เลข 3 ตัวหลังของบัตรเครดิต) เพราะสามารถนำไปกรอกซื้อสินค้าในออนไลน์ได้
ลักษณะการหลอกลวงมิจฉาชีพพวกนี้ชอบลงมือช่วงกลางคืน ช่วงที่เจ้าของบัตรหลับ เพราะเจ้าของจะไม่เห็นข้อความแจ้งจากธนาคาร ตื่นเช้ามาบางคนไม่ได้เช็กก็ปล่อยผ่านไป บางทีสเตทเมนต์แจ้งรายการก็ไม่สนใจดู
ถ้าใครเจอแบบนี้ควรรีบติดต่อธนาคาร เพราะสามารถทักท้วงยอดได้ แต่กว่าที่ร้านค้าที่ไปซื้อของเรียกเก็บเงินจากทางธนาคารจะทำการทักท้วงได้ ซึ่งตามระบบอาจจะใช้เวลาประมาณ 10-15 วัน ที่ร้านค้าจะมาเรียกเก็บเงินจากธนาคาร หากมีการเรียกเก็บเงินจากทางร้านค้ามาก็สามารถตามได้ว่าสินค้านี้ใครจะเป็นผู้รับ โดยตามได้จากชื่อที่อยู่ในการสั่งซื้อของ ซึ่งอาจจะต้องใช้เวลาประมาณ 90 วัน กว่าจะรู้ว่าเป็นใคร แต่ที่แย่ไปกว่านี้ ผู้ซื้ออาจจะไม่ได้อยู่เมืองไทย ไม่ได้เป็นคนไทยก็เป็นได้ นี่เป็นสาเหตุให้มิจฉาชีพพวกนี้ลอยนวล จับไม่ได้สักที 
แต่สำหรับบัตรเดบิต ถ้าใครโดนมิจฉาชีพเอาข้อมูลบัตรไปรูดซื้อของ ก็จะโดนหักเงินออกจากบัญชีเลยทันที งานนี้จะต้องใช้เวลาพิสูจน์กันนานเป็นเดือนกว่าจะได้ข้อสรุปว่า ถูกแก๊งมิจฉาชีพเอาข้อมูลบัตรเดบิตไปรูดซื้อของและกว่าจะได้เงินคืนก็อีกยาว 
ข้อแนะนำ การใช้บัตรเครดิตและบัตรเดบิตเวลาไปซื้อของที่ห้างสรรพสินค้าหรือใช้จ่ายอะไร ไม่ควรปล่อยให้พนักงานถือไปเวลาจ่ายเงิน เจ้าของบัตรควรตามไปดู เพื่อให้บัตรเครดิตของเราอยู่ในสายตาตลอด เพราะเป็นไปได้ที่พนักงานอาจจะคัดลอกข้อมูลบัตรเครดิตหรือบัตรเดบิต เพื่อนำไปซื้อของออนไลน์ นอกจากนี้ ควรปิดตัวเลข 3 ตัวหลังของบัตร รวมทั้งต้องหมั่นตรวจสอบยอดการใช้จ่ายและผู้ถือบัตรควรสมัครใช้บริการ SMS เพื่อให้มีการแจ้งรายการเงินเข้า เงินออก และยอดเงินคงเหลือในบัญชี
แม้ว่าบัตรเครดิตและบัตรเดบิตจะอำนวยความสะดวกในการจับจ่ายใช้สอย แต่เจ้าของบัตรก็ควรระมัดระวังด้วย